# Manel Piñero Romero

Manel Piñero Romero (Badalona, 8 de juliol de 1975) és un actor, humorista, guionista i periodista català. És especialment conegut per haver interpretat el personatge de l'Homo APM al programa de zàping de Televisió de Catalunya Alguna pregunta més? entre el 2009 i el 2016.

## Biografia

Va néixer a Badalona el 8 de juliol de 1975, on ha viscut bona part de la seva vida, tot i que actualment resideix al barri de Gràcia de la capital catalana. Va estudiar periodisme, àmbit en el qual treballà per la Revista de Badalona i El Punt, especialment en la secció d'esports.
Més tard va decidir dedicar-se professionalment a la interpretació. Ha destacat especialment per ser guionista i cara visible del programa Alguna pregunta més? (APM?) de Televisió de Catalunya entre 2009 i 2016. Piñero apareixia als programes exercint el paper d'Homo APM, un personatge que es dedicava a pronunciar frases famoses o curioses de televisió al carrer. El personatge es va fer tant conegut que la gent el saludava com al programa pel carrer i es va considerar que Piñero havia quedat encasellat en el personatge. Posteriorment deixà el programa, realitzant un episodi especial per acomiadar el seu personatge. El mateix any protagonitzà una websèrie d'humor a la mateixa cadena anomenada Em dic Manel!, ideada i escrita pels guionistes d'APM? i complementada, de fet, amb el programa, tot i que el protagonista que interpreta defuig totalment el personatge de l'Homo APM que havia marcat fins aleshores Piñero. Va col·laborar també en la publicació d'un llibre sobre el programa de televisió que el va fer popular: APM?: El circ de la tele.
Al llarg de la seva trajectòria professional ha col·laborat o aparegut com a convidat en diversos programes de Televisió de Catalunya com Tvist, La Partida de TV3, La Marató de l'any 2012, Oh Happy Day, on fou membre del jurat del concurs, Catalunya aixeca el teló, entre d'altres.
En haver deixat l'APM, va fer el màster per a ser professor de català i actualment exerceix com a tal. Va començar treballant a un institut a La Llagosta.

## Referències

* ↑ García, Sonia. «MANEL PIÑERO: Entrevista con el 'Homo APM?' que habla de su experiencia en 'APM?' (TV3)» (en castellà). pressreader.com. El Periódico de Catalunya, 13-07-2013. [Consulta: 3 maig 2022].
* ↑ «Manel Piñero Romero». Vimeo. [Consulta: 3 maig 2022].
* 1 2 3 Mas, Andreu «“El risc més gran de l'Homo APM és que em posi a riure”». El Punt Avui, 01-11-2012.
* 1 2 «Manel Piñero» (en castellà). La Troupe. Representantes de actores. Arxivat de l'original el 30 octubre 2019. [Consulta: 3 febrer 2022].
* ↑ Porras, Darío. «Canvi radical de vida: a què es dedica ara l''Homo APM', després de triomfar a TV3». El Nacional, 10-03-2023. [Consulta: 12 juny 2024].
* 1 2 3 «Manel Piñero, l'HOMO APM? de TV-3». El Periódico de Catalunya, 10-07-2013.
* ↑ «Manel Piñero». Verbàlia, 20-11-2014. [Consulta: 6 juliol 2021].
* ↑ Araque, Fina «El Retrovisor: Manel Piñero, Homo APM». InfoTrànsit. Generalitat de Catalunya, 20-03-2012.
* ↑ «Manel Piñero: “Mi peor momento es uno en el que los espectadores más han vibrado”» (en castellà). 20 Minutos, 13-12-2018.
* ↑ Nació Sabadell «Homo APM?: «Hi ha qui m'atura pel carrer i em parla com al programa»». Nació Digital, 04-11-2015.
* 1 2 Juanco, Núria «Manel Piñero fuig de l'Homo APM? amb una nova websèrie còmica». Ara, 20-01-2016.
* ↑ «L'"APM" emet una edició especial per acomiadar l'Homo APM». Regió7, 13-07-2016.
* 1 2 «Manel Piñero» (en anglès). IMDb. [Consulta: 2 desembre 2018].
* ↑ Sans Mauri, Guillem; Domènech Salazar, Francesc; Piñero Ortiz, Manel. APM?: El circ de la tele. Barcelona: Ara Llibres, 2011. ISBN 9788415224310.
* ↑ «Manel Piñero (Homo APM): "Visc una nova vida, ara soc professor de català"», 16-09-2023. [Consulta: 12 juny 2024].